Зрэшты, такая размова прадуктыўная толькі тады, калі да яе падключаецца шматлікі чытач. Але тут зноў узнікае праблема тыражоў. Якую не вырашыць, калі мы не пачнём актыўна абараняць свой кніжны рынак. Не пачнём аддаваць прыярытэт беларускім кнігам і часопісам. Хоць бы ў тых выпадках, калі на тую ж падпіску выдзяляюцца грошы з дзяржбюджэту. Але гэта яшчэ палова праблемы. Другая — не менш, а хутчэй, больш складаная. Як пераканаць чытача: тое, што мы можам прапанаваць яму ўзамен хоць бы часткі кніжнай і часопіснай прадукцыі, якая паступае з-за межаў рэспублікі і якую сёння актыўна закупляюць нашы кнігарні і бібліятэкі, такая ж цікавая і неабходная яму.